হাগার
হাগার (হিব্রু ভাষায়: הָגָר‎, Hāḡār; আরবি: هَاجَر, প্রতিবর্ণীকৃত: Hājar; গ্রিক: Ἁγάρ, Hagár; লাতিন: Agar) হলেন বাইবেলের আদিপুস্তকের একজন ব্যক্তিত্ব। তিনি ছিলেন সারার মিসরীয়া দাসী যিনি তাঁকে সন্তানধারণের জন্য আপন স্বামী অব্রাহামের সঙ্গে বিবাহ দেন। পরে হাগার অব্রাহামের নিমিত্তে পুত্রসন্তান প্রসব করেন। অব্রাহাম হাগারের গর্ভজাত আপনার সেই পুত্রের নাম রাখেন ইশ্মায়েল। ইশ্মায়েলকে ইশ্মায়েলীয় ও আরব জাতির পূর্বপুরুষ গণ্য করা হয়। বিভিন্ন ভাষ্যকার তাঁকে হাগারীয় (আগারের পুত্রগণ) জাতির সাথে সংযুক্ত করেছেন, সম্ভবত তারা দাবি করেছেন হাগার হলেন তাদের নামস্রোতীয় পূর্বসূরি। মিসরীয়া দাসী হাগারের নাম আদিপুস্তকে নথিভুক্ত রয়েছে; তিনি সকল অব্রাহামীয় ধর্মে স্বীকৃত। মূলধারার খ্রিস্টধর্মে তাঁকে অব্রাহামের উপপত্নী হিসেবে দেখা হয়। কুরআনে হাগারের উল্লেখ রয়েছে এবং ইসলাম তাঁকে ইব্রাহিমের দ্বিতীয় স্ত্রী হিসাবে স্বীকৃতি দেয়। ইসলামি ঐতিহ্য অনুসারে, হাজেরাকে আরব জাতির মাতা এবং তাঁর স্বামী ইব্রাহিমকে আরব জাতির পিতা হিসেবে অবিহিত করা হয়েছে।